താലിബാന് ഭീകരരെ വാത്മീകി മഹര്ഷിയുമായി താരതമ്യം ചെയ്തു: മുനവര് റാണയ്ക്കെതിരെ എഫ്ഐആര് ന്യൂഡല്ഹി : താലിബാന് ഭീകരരെ വാത്മീകി മഹര്ഷിയുമായി താരതമ്യം ചെയ്ത മുനവര് റാണയ്ക്കെതിരെ എഫ്ഐആര്. അഫ്ഗാനില് നരനായാട്ട് നടത്തുന്ന താലിബാന് ഭീകരരെ വാത്മീകിയുമായി താരതമ്യം ചെയ്തതിലൂടെ ഹിന്ദു വികാരത്തെ വ്രണപ്പെടുത്തുകയാണ് ഉണ്ടായത് എന്ന ആരോപണങ്ങള് ഉയര്ന്നിരുന്നു. തുടര്ന്ന് പി എല് ഭാരതി എന്നയാള് നല്കിയ പരാതിയുടെ അടിസ്ഥാനത്തിലാണ് കവി കൂടിയായ റാണയ്ക്കെതിരെ പോലീസ് എഫ്ഐആര് രജിസ്റ്റര് ചെയ്തത്. ഒരു ടിവി ചാനലിന് നല്കിയ അഭിമുഖത്തിലാണ് റാണ വിവാദ പരാമര്ശം നടത്തിയത്. രാമായണം എഴുതിയതിന് ശേഷമാണ് വാത്മീകി ദൈവമായത് എന്നും അതിന് മുന്പ് അദ്ദേഹം ഒരു കവര്ച്ചക്കാരനായിരുന്നു എന്നുമാണ് റാണ പറഞ്ഞത്. ഒരാളുടെ സ്വാഭാവത്തില് എപ്പോള് വേണമെങ്കിലും മാറ്റം സംഭവിക്കാം. അതുപോലെ തന്നെ താലിബാന് ഇപ്പോള് ഭീകര സംഘടനയാണെന്നും അത് എപ്പോള് വേണമെങ്കിലും മാറാം എന്നും റാണ അഭിപ്രായപ്പെട്ടു. ഇത് സമൂഹമാദ്ധ്യമങ്ങളില് പ്രചരിച്ചതോടെ വ്യാപക പ്രതിഷേധമാണ് ഉയര്ന്നത്. ഹിന്ദു പുരാണത്തില് വളരെയധികം പ്രാധാന്യമുള്ള ഒരു മഹര്ഷിയെ താലിബാന് ഭീകരരുമായി താരതമ്യപ്പെടുത്തിയതിലൂടെ മതവികാരത്തെ വ്രണപ്പെടുത്തുകയാണ് ചെയ്തത് എന്ന് ഭാരതി പറഞ്ഞു. മതം, വംശം എന്നിവയുടെ അടിസ്ഥാനത്തില് ശത്രുത വളര്ത്തല്, മതവികാരത്ത പ്രകോപിപ്പിക്കല് എന്നീ കുറ്റങ്ങള് ചുമത്തിയാണ് റാണയ്ക്കെതിരെ എഫ്ഐആര് രജിസ്റ്റര് ചെയ്തിരിക്കുന്നത്.